
A távérzékelés lehetőségei a katasztrófavédelmi tevékenységek során a szabad területen keletkezett tűzesetek kamerával való detektálásának fejlesztési lehetőségei

Napjainkban kétségtelenül a klímaváltozás idejét éljük. A Föld átlaghőmérséklete folyamatosan nő, az évszakokra jellemző csapadék eloszlása szélsőséges. Ezek a tényezők együttesen eredményezik a nagy területet érintő tűzesetek kialakulását. Az új kihívások új megoldásokat igényelnek.
Dolgozatomban a szabad területen keletkezett tűzesetek kamerával való detektálásának fejlesztési lehetőségeit igyekeztem feldolgozni. Kutatásom célja az volt, hogy a szabadtéri tüzek detektálási körülményeit megvizsgálva, gyakorlati példákkal alátámasztva egy automatikus észlelő rendszer létjogosultságát bizonyítsam. Felvázoltam a hagyományos videokamerás megfigyelő rendszer ötvözését korunk innovációjával, a mesterséges intelligenciával. Kutatásom során szem előtt tartottam, hogy az általam vizsgált fejlesztések költségei jóval az általuk megmentett javak értéke alatt maradjanak, így reális célként tudunk tekinti a gyakorlatban történő alkalmazásukra.
Mérlegre téve vizsgáltam a passzív és az aktív tűzdetektálás hatékonyságát. A kutatómunkám célkitűzési közt szerepelt, a távérzékeléses detektálás időnyereségének bizonyítása. Összehasonlító elemzéseket készítettem, melyek minden esetben azt mutatják, hogy az állampolgári bejelentések, vagyis a jelenlegi, hagyományos megoldás későbbi riasztást tett lehetővé, mint amit a távérzékelés lehetősége biztosított volna.
Dolgozatomban olyan szabadtéri tűzeseteket vizsgáltam, melyeket véletlenszerűen videokamerák rögzítettek. A Katasztrófavédelem különböző adatbázisaiból az adott tűzesetre vonatkozó adatokat nyertem ki. A tűzterjedési sebeségeket figyelembe véve megállapítottam, hogy a korai észlelésnél jóval kisebb a tűz területe, kerülete a tűzoltó egységek kiérkezésekor, ezáltal rövidebb az oltandó frontvonal hosszúsága. Ez egy alacsonyabb erő-eszköz igényt predesztinál a felszámoláshoz, illetve a beavatkozó állomány igénybevételét is nagyban csökkenti, a felhasznált oltóanyag szükséglettel együtt. Összességében a beavatkozás hatékonyabbé tehető.
Kalkulációt végeztem a leégett terület értékéről és az általam vízionált tűz detektáló rendszer költségeiről. Számításaimat alapul véve meggyőződésem, hogy a rendszer működése rentábilis.
Dolgozatommal elértem célomat, hiszen az összes célkitűzésemet teljesítettem, kutatásom igazolja az aktív észlelés szükségességét, eredményeim segíthetik egy jövőbeli rendszer tervezését.



